Document ID: 32012D0528

DECIZIA NR. 528/2012/UE A CONSILIULUI
din 24 septembrie 2012
privind modificarea Deciziei 2001/822/CE privind asocierea țărilor și teritoriilor de peste mări la Comunitatea Europeană („decizia de asociere peste mări”)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 203,
având în vedere propunerea Comisiei Europene,
după transmiterea proiectului de act legislativ către parlamentele naționale,
după consultarea Parlamentului European,
hotărând în conformitate cu o procedură legislativă specială,
întrucât:
(1)
Decizia 2010/718/UE a Consiliului European din 29 octombrie 2010 de modificare a statutului în raport cu Uniunea Europeană al Insulei Saint-Barthélemy (1) modifică tratatul, în special anexa II la acesta, incluzând Insula Saint-Barthélemy în lista țărilor și teritoriilor de peste mări cărora li se aplică dispozițiile părții a patra din tratat.
(2)
Decizia 2001/822/CE a Consiliului (2) stabilește cadrul juridic pentru promovarea dezvoltării economice și sociale a țărilor și teritoriilor de peste mări (denumite în continuare „TTPM”) și pentru intensificarea relațiilor economice dintre TTPM și Uniune. Anexa I A la Decizia 2001/822/CE cuprinde lista TTPM care fac obiectul asocierii în conformitate cu articolul 1 alineatul (2) din decizia menționată.
(3)
Decizia 2001/822/CE se aplică până la 31 decembrie 2013. Prin urmare, anexa I A la aceasta trebuie modificată pentru a lua în considerare modificarea statutului în raport cu Uniune al Insulei Saint-Barthélemy, care a devenit un teritoriu de peste mări la 1 ianuarie 2012.
(4)
Decizia 2010/718/UE se aplică de la 1 ianuarie 2012. Prin urmare, este oportun ca dispozițiile Deciziei 2001/822/CE în favoarea TTPM, care nu impun acestor țări și teritorii obligații, cu excepția celor privind cooperarea pentru finanțarea dezvoltării, să se aplice de la 1 ianuarie 2012 Insulei Saint-Barthélemy. În acest sens, Franța s-a angajat să nu solicite pentru Insula Saint-Barthélemy intervenția Fondului european de dezvoltare în cadrul programării 2007-2013,
ADOPTĂ PREZENTA DECIZIE:
Articolul 1
În Anexa I A la Decizia 2001/822/CE se introduce următoarea liniuță între liniuța referitoare la „Saint-Pierre și Miquelon” și cea referitoare la „Aruba”:
„-
Saint-Barthélemy,”.
Articolul 2
Prezenta decizie intră în vigoare în ziua următoare datei publicării în Jurnalul Oficial al Uniunii Europene.
Articolele 1-9, 34, 35 și 38, articolul 39 alineatele (1) și (7), articolul 45 alineatele (1), (2) litera (a) și (3), articolele 57 și 58 din Decizia 2001/822/CE se aplică Insulei Saint-Barthélemy de la 1 ianuarie 2012.
Articolul 3
Prezenta decizie se adresează statelor membre.
Adoptată la Bruxelles, 24 septembrie 2012.

Labels: 10
18
5